Nóg politici steun NovakNovak Djokovic se inentingstatus kan steeds ’n stokkie voor sy Amerikaanse Ope-deelname steek. Foto:Pedja Milosavljevic/AFP. Nóg politici het hul stem gevoeg by die groeiende koor van mense wat die Amerikaanse inentingsbeleid kritiseer, wat sal keer dat die tenniskampioen Novak Djokovic aan die Amerikaanse Ope deelneem. Dié tennistoernooi vind vanjaar op 29 Augustus in New York plaas en die kans is groot dat Djokovic nie deel van die aksie sal wees nie. ’n Lid van die Amerikaanse senaat, Rand Paul, het nou ook sy stem hieroor dik gemaak. “Hoera vir die heldhaftige standpunt wat Novak Djokovic vir mediese vryheid ingeneem het,” het Paul getwiet. Hy het terselfdertyd na die “onwetenskaplike beleid” gekap wat besoekers aan die VSA verbied wat, volgens hom, reeds natuurlike immuniteit teen Covid-19 opgebou het. Verlede week het Drew Springer, ’n Amerikaanse politikus uit Texas, vir die tennisspeler in die bres getree en op sosiale media na pres. Joe Biden gekap. “Biden verbied Novak Djokovic om na die VSA te reis om aan die Amerikaanse Ope deel te neem, maar laat toe dat miljoene oningeënte en onwettige immigrante die grens oorsteek,” het die senaatlid op Twitter gedeel. Ondanks sy onlangse Wimbledon-sege beteken die 35-jarige speler se inentingstatus dat hy heel waarskynlik toegang tot die VSA geweier sal word. Djokovic kon vroeër vanjaar nie sy Australiese Ope-titel in Melbourne verdedig nie, terwyl hy ook nie by die Indian Wells- en Miami Ope-toernooie kon afslaan nie. “Soos wat dinge tans lyk, sal ek nie toegelaat word om in die VSA te speel nie. Ek hoop natuurlik vir ’n brokkie goeie nuus, maar daar is nie meer baie tyd oor nie,” het Djokovic aan ’n Serwiese mediahuis gesê. “Ek wil baie graag aan die toernooi deelneem, maar as dit nie gebeur nie, is dit ook nie die einde van die wêreld nie. Dit sal nie die eerste Grand Slam-toernooi wees waaraan ek moet onttrek nie. Dit is vir my belangrik om gesond te bly – fisiek én emosioneel – sodat ek nog vir ’n paar jaar kan aanhou speel.” Indien Djokovic nog toernooie sou misloop, kan hy verdere plekke op die ATP-ranglys verloor en die moontlikheid bestaan selfs dat hy teen die einde van die jaar nie meer onder die voorste 20 spelers ter wêreld kan tel nie. Hooray for heroic stances for medical freedom by Wimbledon champ Novak Djokovic. Boo for unscientific policy of banning visitors to US that already have natural immunity. https://t.co/PKBXI0VlM6 — Rand Paul (@RandPaul) July 13, 2022